

VLADA REPUBLIKE HRVATSKE

Zagreb, 14. ožujka 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

|  |  |
| --- | --- |
| **Predmet:** | Prijedlog odluke o usvajanju Programa "Mikro i mali zajmovi za ruralni razvoj" |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 9. stavka 1. Zakona o poticanju razvoja malog gospodarstva („Narodne novine“, br. 29/02., 63/07., 53/12., 56/13. i 121/16.) i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.) Vlada Republike Hrvatske je na sjednici održanoj \_\_\_\_\_\_\_\_\_ 2024. donijela

**O D L U K U**

**o usvajanju Programa „Mikro i mali zajmovi za ruralni razvoj“**

**I.**

Usvaja se Program „Mikro i mali zajmovi za ruralni razvoj“.

Program iz stavka 1. ove točke sastavni je dio ove Odluke.

**II.**

Ovlašćuje se i zadužuje Upravni odbor Hrvatske agencije za malo gospodarstvo, inovacije i investicije da u okviru ciljeva i uvjeta utvrđenih Programom iz točke I. ove Odluke samostalno donosi odluke o usvajanju proizvoda (financijskih instrumenata) te druge odluke koje su nužne za provedbu usvojenih proizvoda (financijskih instrumenata).

**III.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

PREDSJEDNIK

**mr. sc. Andrej Plenković**

**PROGRAM „MIKRO I MALI ZAJMOVI ZA RURALNI RAZVOJ“**

Program „Mikro i mali zajmovi za ruralni razvoj“ (u daljnjem tekstu: Program) namijenjen je subjektima malog gospodarstva te je sufinanciran iz sredstava Europskog poljoprivrednog fonda za ruralni razvoj. U okviru ovoga Programa HAMAG-BICRO će subjektima malog gospodarstva u poljoprivrednom, prerađivačkom i šumarskom sektoru izravno odobravati zajmove u skladu s uvjetima Programa ruralnog razvoja Republike Hrvatske za razdoblje 2014. - 2020. (u daljnjem tekstu: PRR) i Sporazuma o financiranju potpisanog 18. travnja 2018. između Ministarstva poljoprivrede, Agencije za plaćanja u poljoprivredi, ribarstvu i ruralnom razvoju i HAMAG-BICRO-a te sa svim izmjenama i dopunama sporazuma, za definirane mjere/podmjere/tipove operacija.

1. **CILJ I NAMJENA PROGRAMA**

Cilj ovoga Programa je olakšati pristup financiranju mikro, malih i srednjih subjekata malog gospodarstva u poljoprivrednom, prerađivačkom i šumarskom sektoru kroz veću dostupnost zajmova, smanjenje kamatnih stopa, te smanjenje traženih sredstava osiguranja (kolaterala).

Svrha ovoga Programa je financiranje sljedećih mjera PRR-a:

- Mjera 4 - Ulaganja u fizičku imovinu, podmjera 4.1 Potpora za ulaganja u poljoprivredna gospodarstva i podmjera 4.2 Potpora za ulaganja u preradu, marketing i/ ili razvoj poljoprivrednih proizvoda

- Mjera 6 - Razvoj poljoprivrednih gospodarstava i poslovanja, podmjera 6.4 Ulaganja u razvoj nepoljoprivrednih djelatnosti u ruralnim područjima

- Mjera 8 - Ulaganja u razvoj šumskih područja i poboljšanje održivosti šuma, podmjera 8.6 Potpora za ulaganja u šumarske tehnologije te u preradu, mobilizaciju i marketing šumskih proizvoda.

Ovaj Program je namijenjen financiranju osnovnih sredstava (materijalne i nematerijalne imovine) i ulaganjima u obrtni kapital.

**Potpore**

Zajmovi koji će se izravno odobravati subjektima malog gospodarstva temeljem ovoga Programa sadrže:

* potporu male vrijednosti (*de minimis*) sukladno Uredbi Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore i Pravilniku o dodjeli potpore male vrijednosti (*de minimis*), KLASA: 403-01/24-01/02, URBROJ: 567-10-24-1, od 7. ožujka 2024.
* i/ili javnu potporu i/ili javnu potporu prema Uredbi Komisije (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (veza: Uredba (EU) 2021/2115 Europskog parlamenta i Vijeća od 2. prosinca 2021. o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage uredbi (EU) br. 1305/2013 i (EU) br. 1307/2013.

**2. UVJETI DEFINIRANI PROGRAMOM**

|  |  |  |  |
| --- | --- | --- | --- |
| **Značajka/Proizvod (financijski instrument)** | **Mali zajam za ruralni razvoj** | **Mikro zajam za ruralni razvoj** | **Mikro zajam za obrtna sredstva za ruralni razvoj** |
| Ciljana skupina | Mikro, mali i srednji subjekti malog gospodarstva, a prema uvjetima propisanim mjerama PRR-a prihvatljivim za financiranje iz ovog instrumenta | Mikro i mali subjekti malog gospodarstva, a prema uvjetima propisanim mjerama PRR-a prihvatljivim za financiranje iz ovog instrumenta | Mikro i mali subjekti malog gospodarstva, a prema uvjetima propisanim mjerama PRR-a prihvatljivim za financiranje iz ovog instrumenta |
| Iznos zajma | Od 25.000,01 euro do 100.000,00 eura | Od 1.000,00 eura do 25.000,00 eura | Od 1.000,00 eura do 25.000,00 eura |
| Namjena zajma | osnovna sredstva obrtna sredstva do max 30 % iznosa zajma | osnovna sredstva obrtna sredstva do max 30 % iznosa zajma | obrtna sredstva |
| Minimalni rok otplate | 12 mjeseci | 12 mjeseci | 12 mjeseci |
| Maksimalni rok otplate | do 10 godina uključujući poček, a do 12 godina uključujući poček za ulaganje u nove višegodišnje nasade i za ulaganja u turizam u ruralnim područjima u jedinicama lokalne i područne (regionalne) samouprave iz I. - IV. skupine prema indeksu razvijenosti. Minimalno 50 % investicije mora se izravno odnositi na ulaganje u podizanje višegodišnjih nasada ili u sektor turizma u ruralnim područjima | do 5 godina uključujući poček, a do 7 godina uključujući poček za ulaganja u turizam u ruralnim područjima u jedinicama lokalne i područne (regionalne) samouprave iz I. - IV. skupine prema indeksu razvijenosti. Minimalno 50 % investicije mora se izravno odnositi na ulaganje u sektor turizma u ruralnim područjima | 3 godine |
| Kamatna stopa | 0,1 % i 0,25 %, ovisno o razvijenosti JLS ulaganja | 0,1 % i 0,25 %, ovisno o razvijenosti JLS ulaganja | 0,5 % |
| Naknada za obradu zahtjeva | 0 % | 0 % | 0 % |
| Poček | do 12 mjeseci ukoliko je otplata minimalno 2 godine, a do 60 mjeseci za ulaganja u nove višegodišnje nasade | do 12 mjeseci ukoliko je otplata minimalno 2 godine | do 12 mjeseci ukoliko je otplata minimalno 2 godine |
| Instrumenti osiguranja | Zadužnice, ostali instrumenti osiguranja prema procjeni rizika | Zadužnice, ostali instrumenti osiguranja prema procjeni rizika | Zadužnice, ostali instrumenti osiguranja prema procjeni rizika |

1. **ROK VAŽENJA PROGRAMA**

Ovaj Program stupa na snagu danom donošenja i važi do iskorištenja sredstava, a najkasnije do 31. prosinca 2025.

**OBRAZLOŽENJE**

Sporazumom o izmjeni i dopuni Sporazuma o financiranju zaključenom između Ministarstva poljoprivrede, Agencije za plaćanja u poljoprivredi, ribarstvu i ruralnom razvoju i HAMAG-BICRO-a, definiran je kraj razdoblja prihvatljivosti do 31. prosinca 2025 godine.

Obzirom je dosadašnji Program važio do 31. prosinca 2023. godine, a radi osiguranja kontinuiteta provedbe, ovim Programom omogućiti će se prijave poduzetnika na navedeni Program do iskorištenja sredstava, a najkasnije do 31. prosinca 2025. godine.

Temeljem članka 9. stavka 1. Zakona o poticanju razvoja malog gospodarstva (Narodne novine, br. 29/02, 63/07, 53/12, 56/13 i 121/16) Vlada Republike Hrvatske, na prijedlog Ministarstva gospodarstva i održivog razvoja, utvrđuje kriterije i uvjete za davanje jamstava za kredite.

Slijedom navedenog, predlaže se donošenje Odluke o usvajanju Programa " Mikro i mali zajmovi za ruralni razvoj" Hrvatske agencije za malo gospodarstvo, inovacije i investicije.